Juuni 2013

Juuni 2013, kroonika

2013. aasta juuni algas laupäeval ja lõppes 30 ööpäeva pärast pühapäeval.

1. juuni  

 Lätis toimusid kohaliku omavalitsuse volikogude valimised.
 Venemaal jõustus avalikes kohtades suitsetamise keeld.
 Ida-Virumaal suleti Eesti Energia tütarettevõttele Eesti Energia Kaevandused kuuluv Viru kaevandus.
 Keilas tähistati linna 75. aastapäeva ning peeti Harjumaa laulu- ja tantsupidu.

2. juuni

 Brasiilias São Paulos toimus maailma suurim geiparaad, millel osales umbes 3 miljonit inimest.
 Egiptuse konstitutsioonikohus tunnistas parlamendi- ja põhiseadusliku kogu valimiste tulemused kehtetuks. Otsusel puudusid praktilised tagajärjed, kuna põhiseaduslik kogu oli juba laiali läinud, parlamendi ülemkoda sai aga loa tegevust jätkata kuni uute alamkoja valimisteni 2013. või 2014. aastal.
 Kesk-Euroopas tabasid mitmeid riike tugevate vihmasadude tulemusel üleujutused. Tšehhis kuulutati üleujutuste tõttu välja eriolukord.
 Suurbritannias tähistati 60 aasta möödumist kuninganna Elizabeth II kroonimisest.

3. juuni

 Ameerika Ühendriigid laiendasid Iraanile kehtestatud majandussanktsioone.
 Ameerika Ühendriikides algas kohtuprotsess WikiLeaksile salajasi andmeid lekitanud reamees Bradley Manningi üle.
 Ameerika Ühendriikide Ülemkohus otsustas, et politseil on õigus võtta kuriteos kahtlustatavatelt DNA proovi ka ilma kahtlusaluse nõusolekuta.
 Hiinas Jilini provintsis Baoyuanfengi kanakasvatuses toimunud tulekahjus hukkus 120 inimest ja üle 60 inimese said haiglaravi vajavaid vigastusi.

4. juuni

 Türgis algas avaliku sektori ametiühingute kahepäevane streik, millega tauniti politseivägivalla kasutamist İstanbulis Taksimi Gezi pargis meelt avaldanud inimeste vastu.
 Ühinenud Rahvaste Organisatsioon esitas väited, et Süüria valitsusväed on kodusõjas kasutanud keemiarelva. Neid väiteid kinnitas ka Prantsusmaa välisminister Laurent Fabius.

5. juuni

 Pakistani parlament valis 244 poolthäälega peaministriks Nawaz Sharifi. Oma valitsuskabineti koosseisus nimetas ta kaks päeva hiljem, 7. juunil.
 Põhja-Küprose parlament avaldas umbusaldust peaminister Irsen Küçüki valitsusele.
 Venemaa president Vladimir Putin rahuldas Moskva linnapea Sergei Sobjanini tagasiastumispalve. Sobjanin astus tagasi seoses enda välja kuulutatud ennetähtaegsete linnapea valimistega. President nimetas Sobjanini kuni valimiste toimumiseni linnapea kohusetäitjaks.

6. juuni

 Palestiina peaministrina vannutati ametisse Rāmī Ḩamd Allāh.

7. juuni

 Curaçaol astus ametisse Ivar Asjesi valitsuskabinet.

8. juuni

 Naurul toimusid parlamendivalimised. Kõik parlamenti valitud 19 liiget olid parteitud.

10. juuni

 Ameerika Ühendriikides astus Omaha linnapeana ametisse Jean Stothert.

11. juuni

 Nauru parlament valis 13 poolthäälega riigi uueks presidendiks Baron Waqa. Tema vastaskandidaat Roland Kun sai 5 häält. Kaks päeva hiljem moodustatud valitsuses võttis president endale ka välisministri portfelli.

12. juuni

 Kesk-Aafrika Vabariigi peaministriks nimetati Nicolas Tiangaye. Oma valitsuskabineti koosseisu tegi peaminister teatavaks järgmisel päeval.

13. juuni

 Põhja-Küprosel astus ametisse peaminister Sibel Siberi valitsuskabinet.

14. juuni

 Iraanis toimusid presidendivalimised.
 Eestisse saabus visiidile Moskva ja kogu Venemaa patriarh Kirill. Muuhulgas kohtus ta visiidi esimesel päeval peaminister Andrus Ansipi, välisminister Urmas Paeti, riigikogu esimehe Ene Ergma ja Tallinna linnapea Edgar Savisaarega. Kirill lahkus Eestist 16. juunil.

17. juuni

 Tšehhi peaminister Petr Nečas astus seoses teda tabanud korruptsiooni- ja isikliku elu skandaalidega ametist tagasi.

20. juuni

 Palestiina peaminister Rāmī Ḩamd Allāh esitas tagasiastumispalve, olles ametis olnud vaid kaks nädalat. Väidetavalt tingis selle president Maḩmūd ‘Abbāsi abide sekkumine peaministri ja valitsuse tegevusse.
 Tšehhi pealinna Praha uueks linnapeaks valiti Tomás Hudecek.

23. juuni

 Albaanias toimusid parlamendivalimised. Valimistel saatis edu Euroopaliku Albaania Allianssi, mis kogus 57,7 protsendi valijate toetuse ja 84 kohta 140-liikmelises parlamendis. Valimisaktiivsus oli 53,5 protsenti.
 Palestiina president Maḩmūd ‘Abbās rahuldas peaminister Rāmī Ḩamd Allāhi tagasiastumispalve.

24. juuni

 Ameerika Ühendriikides vannutati El Paso linnapeana ametisse Oscar Leeser.
 Prantsuse Guajaana prefektina astus ametisse Éric Spitz.

25. juuni

 Ameerika Ühendriikide Senat kinnitas riigi uueks kaubandusministriks Penny Pritzkeri. Ta vannutati ametisse järgmisel päeval.
 Kanadas valiti Montréali uueks linnapeaks Laurent Blanchard. Tema eelkäija Michael Applebaum astus tagasi 18. juunil.
 Katari emiir Ḩamad ibn Khalīfah Āl Thānī loobus oma vanima poja Tamīm ibn Ḩamad Āl Thānī kasuks troonist. 
 Kreekas vannutati ametisse peaminister Antónis Samarás valitsuskabineti muudetud koosseis. Välisministriks sai Evángelos Venizélos, kaitseministriks Dimítris Avramópoulos ja siseministriks Ioannis Michelakis.
 Liibüa Rahvuskongress valis 96 poolthäälega oma uueks esimeheks ja ühtlasi Liibüa riigipeaks Nūrī Abū Sahmīni.
 Tšehhi president Miloš Zeman nimetas riigi uueks peaministriks Jiří Rusnoki.

26. juuni

 Ameerika Ühendriikide Ülemkohus kuulutas häältega 5:4 põhiseaduse vastaseks abielu kaitse seaduse kolmanda osa, mis määratles abielu mehe ja naise vahelise liiduna ning takistas samasooliste abielu tunnustamist riiklikul tasandil.
 Austraalia valitseva Tööpartei sisevalimistel erakonna esimehe koha kaotanud Julia Gillard astus ka peaministri kohalt tagasi.
 Mongoolias toimunud presidendivalimistel saavutas võidu ametis olev president Tsahhiagijn Elbegdordž, kelle poolt hääletas üle 50 protsendi valimistel osalenud kodanikest. Valimisaktiivsus oli 65 protsenti.

27. juuni

 Austraalia uueks peaministriks vannutati Tööpartei esimees Kevin Rudd.

30. juuni

 Tai peaminister Yingluck Shinawatra tegi muudatusi valitsuskabineti koosseisus, võttes endale ka kaitseministri portfelli.

 2013-06